ΑΓΩΝιστική Ενωτική Συμμαχία Γεωπόνων Δ.Υ. για την Ανατροπή & Συνεργαζόμενες-οι

APIΣTEPH AΓΩNIΣTIKH ENOTHTA EPΓAZOMENΩN YΠAAT

ΠΑΝΓΕΩΤΕΧΝΙΚΗ ΠΡΟΕΙΔΟΠΟΙΗΤΙΚΗ ΑΠΕΡΓΙΑ 11 Σεπτέμβρη

Συγκέντρωση 12 το μεσημέρι στο ΥΠΑΑΤ (Αχαρνών 2)

ΔΕΝ είμαστε φαντάροι – Γεωτεχνικοί είμαστε
ΔΕΝ λογοδοτούμε σε αξιωματικούς, 
αλλά στο δημόσιο συμφέρον και στην προστασία των ζώων, του περιβάλλοντος, των ασφαλών τροφίμων για το λαό! 


Απαντάμε δυναμικά και αποφασιστικά στην κυβέρνηση που αντί για γεωτεχνικούς στις υπηρεσίες μας φέρνει αξιωματικούς του στρατού!

Μετά τον ΟΠΕΚΕΠΕ, τη θανάτωση χιλιάδων ζώων από πανώλη και ευλογιά, τις καταστροφές από πλημμύρες όπως του ΙΑΝΟΥ και του ΝΤΑΝΙΕΛ, τις πυρκαγιές όπως της Εύβοιας, της Δαδιάς και άλλες πολλές, η κυβέρνηση των καταστροφών και των σκανδάλων αποφάσισε ο αφθώδης πυρετός να «αντιμετωπιστεί» από το στρατό! 

Η τροπολογία με την οποία ανατίθεται ο επιχειρησιακός συντονισμός της διαχείρισης του αφθώδους πυρετού (τροποποίηση παρ. 8 άρθρου 88 ν.5265/2026) στο Υπουργείο Εθνικής Άμυνας και όχι στο ΥΠΑΑΤ, δεν αφήνει πια καμία αμφιβολία σε καμία και σε κανέναν για το χαρακτήρα και τις επιλογές της κυβέρνησης:
· Στρατός για τις επιζωοτίες αντί για κτηνιάτρους και γεωτεχνικούς
· Λεφτά για πολεμικούς εξοπλισμούς και για τη γενοκτονία που διαπράττει το Ισραήλ στην Παλαιστίνη και όχι για 13ο-14ο μισθό, ούτε για επίδομα ανθυγιεινής εργασίας
· Απευθείας αναθέσεις σε ιδιώτες και όχι Συλλογικές Συμβάσεις Εργαζομένων
· Εγκληματική υποστελέχωση κοινωνικών υπηρεσιών και πολλαπλά καθήκοντα για τους-τις εργαζόμενους-ες, αντί για προσλήψεις μόνιμου προσωπικού στις δημόσιες υπηρεσίες!

Η αδιαφορία για την πρωτογενή παραγωγή των μικρών και μεσαίων αγροτών και κτηνοτρόφων συμπληρώνεται από τον αυταρχισμό και την τρομοκρατία προς παραγωγούς και εργαζόμενες-ους!
Στρατός, πειθαρχικά, απειλές για κατάργηση της μονιμότητας στο Δημόσιο από τη μία, 30χίλιαρα σε κολλητούς, εκατομμύρια επιδοτήσεων μέσω ιδιωτικών ΚΥΔ σε ημέτερους απατεώνες χωρίς 1 δράμι παραγωγής γάλακτος, μελιού, κρέατος, δισεκατομμύρια στο Νετανιάχου, προετοιμασία για συγκέντρωση της παραγωγής στις μεγάλες αγροδιατροφικές βιομηχανίες, από την άλλη!

Από τις 9 Ιουλίου 2026 οι συναδέλφισσες και συνάδελφοι γεωτεχνικοί της ΔΑΟΚ Βορείου Αιγαίου έχουν προειδοποιήσει για την εφιαλτικά πιεστική κατάσταση που έχουν υποστεί, με «έγγραφη γνωστοποίηση υπηρεσιακών, νομικών και οικονομικών κωλυμάτων και δήλωση αντικειμενικής αδυναμίας εκτέλεσης και αποχής Γεωπόνων της ΔΑΟΚ από τις επιτροπές εκτίμησης και διαδικασίες διαχείρισης κρουσμάτων αφθώδους πυρετού λόγω υποστελέχωσης και έλλειψης μέσων».

Κατ΄ επανάληψη οι κτηνίατροι μέσω της ΠΕΚΔΥ και της ΠΟΓΕΔΥ έχουν προτείνει εμβολιασμούς και μέτρα βασισμένα σε επιστημονικές μελέτες για τις επιζωοτίες, εδώ και χρόνια!

Η κυβέρνηση δεν ακούει τίποτα από όλα αυτά, με δόλο! Γιατί και αυτήν την κρίση επιδιώκει να τη μετατρέψει σε ευκαιρία για την αλλαγή παραγωγικού μοντέλου στην αγροτική παραγωγή!
Τι κι αν εξαφανιστούν αυτόχθονες φυλές προβάτων στη Λέσβο, τι κι αν θανατωθούν χιλιάδες ζώα σε Θεσσαλία, Μακεδονία και αλλού ενώ υπάρχουν επιστημονικά τεκμηριωμένες λύσεις…
Ευκαιρία να εξαγοραστούν κι άλλοι «Νιτσιάκοι» από ουκρανούς μεγαλοκρεατοβιομήχανους και να εξαφανιστούν οι μικροί και μεσαίοι παραγωγοί!

Κι αν δεν συμμορφωθείτε με τας υποδείξεις, σας περιμένει ο αξιωματικός-διευθυντής, πειθαρχικά, εξοντωτικές ποινές και… στρατοδικείο, γιατί όχι;;;

ΔΕΝ θα τους περάσει!
Ο φόβος να αλλάξει στρατόπεδο!

Οι γεωτεχνικοί, μαζί με το λαό:

* για παραγωγή ποιοτική, ασφαλή, υγιεινή, φτηνή
* για την προστασία του περιβάλλοντος
* για δάση προσβάσιμα κι όχι εμπόρευμα στους ξυλοβιομήχανους
* για νερό υπό δημόσια διαχείριση, φτηνό, ποιοτικό

Ζητάμε:

· Έξω ο στρατός από τις υπηρεσίες μας!
· 13ος-14ος μισθός για όλες-ους
· Συλλογική Σύμβαση Εργασίας για αξιοπρεπείς και ασφαλείς συνθήκες εργασίας
· Προσλήψεις μόνιμου προσωπικού στις γεωτεχνικές υπηρεσίες – Να καλυφθούν οι ανάγκες με προσωπικό του Δημοσίου κι όχι με κρατικοδίαιτους ιδιώτες
· Επίδομα επικίνδυνης και ανθυγιεινής εργασίας σε όσες-ους το δικαιούνται λόγω συνθηκών εργασίας

